ועדת המדע והטכנולוגיה, כנסת 17, פרוטוקול מספר 47, 2007-05-21 09:15

זבולון אורלב: בוקר טוב, אני מתכבד לפתוח את ישיבת הבוקר של ועדת המדע והטכנולוגיה של הכנסת.

זבולון אורלב: הישיבה היום מוקדשת לקבל את פניו של שר המדע החדש, השר ר'אלב מג'אדלה, שאנחנו מברכים אותו על כניסתו לעבודה ומאחלים לו הצלחה רבה.

זבולון אורלב: לא יודע אם כאיש אופוזיציה אני צריך לאחל לו שהוא יאריך ימים בממלכתו, אבל באופן אישי,אני עושה את זה.

זבולון אורלב: אנחנו נשמע את סקירתו של השר וסקירת המשרד, אבל לפני כן: אנחנו מקיימים את הישיבה בשעה ובימים ששדרות ויישובי עוטף עזה מותקפים בקסאמים, על ידי ארגוני הטרור, אז אנחנו רוצים לחזק את ידיהם של תושבי האזור ולחזק את ידיהם של חיילי צבא הגנה לישראל, שפועלים בשעות אלה, כדי לנסות ולסכל את התקפת הטרור.

זבולון אורלב: גם כשאנחנו דנים בענייני דיומא, בסדר היום הרגיל של מדינת ישראל, אנחנו לא שוכחים, ולו לרגע קט, את תושבי שדרות ויישובי עוטף עזה, אבל אנחנו חייבים גם להמשיך בסדר היום הרגיל ולעשות את שני הדברים האלה גם יחד.

זבולון אורלב: אדוני השר, ועדת המדע והטכנולוגיה בכנסת הנוכחית ואני מניח שגם בכנסות קודמות, הבינה שהאוצר העיקרי של מדינת ישראל הוא האוצר האנושי.

זבולון אורלב: לצערנו, לא גילינו עדיין אוצרות טבע אחרים, לא נפט ולא זהב בכמויות שיוכלו לפרנס את מדינת ישראל, ולכן האיתנות והחוסן הלאומי של מדינת ישראל קשורים מאוד ביכולת שלנו להביא למיצוי היכולות האנושיות של העם היושב כאן במדינת ישראל.

זבולון אורלב: מניסיון, אנחנו יודעים שיש במדינת ישראל יכולות ואיכויות שמגיעות לצמרת העולמית, אבל אנחנו נתקלים באבסורד, שבצד פוטנציאל בלתי רגיל, שהוא היתרון היחסי של מדינת ישראל, יתרון יחסי באוצר האנושי שלנו, הממשלה והרשויות האחרות אינן עושות את המוטל עליהן כדי להביא לידי מיצוי וביטוי את אותה יכולת ומדינת ישראל נמצאת נפסדת.

זבולון אורלב: קיימנו דיונים רבים ובהם ראינו את המחיר הכבד שמדינת ישראל משלמת על רשלנותה ועל אוזלת היד בטיפולה בתחום המדע, בריחת מדענים, קיצוצים בתקציבי המחקר והפיתוח בסדר גודל של בין 30% ל-50%, קיצוצים בתקציבי המחקר באוניברסיטאות ועוד כגון אלה.

זבולון אורלב: אנחנו רוצים לקוות, אדוני השר, שכניסתך לתפקיד תבשר מפנה.

זבולון אורלב: אנחנו, כוועדה, נעשה את כל מה שאפשר כדי לעזור בידך שהכנסת תתרום את תרומתה למאמצים שאתה, כשר המדע, צריך להוביל כדי להביא לחיזוקם של המחקר והפיתוח האזרחיים במדינת ישראל.

זבולון אורלב: אדוני השר, בבקשה.

גאלב מג'אדלה: תודה רבה למכובדי, יושב ראש הוועדה, חבר הכנסת זבולון אורלב.

גאלב מג'אדלה: אני שמח על הדיון, ואני רוצה קודם כל לברך את כל מי שהגיע לדיון כאן.

גאלב מג'אדלה: אנחנו רואים בוועדת המדע והטכנולוגיה של הכנסת המסגרת, הזרוע שאיתה נשלב ידיים, כדי לקדם את משרד המדע.

גאלב מג'אדלה: זה נכון שחבר הכנסת אורלב ואני, דעותינו הפוליטיות קוטביות, אבל אני רוצה לבשר לכם שאנחנו בשיתוף פעולה פורה מזה שלוש שנים, כי לנגד עינינו טובת האזרח, וברגע שאנחנו מציבים מולנו ולנגד עינינו את טובת האזרח והחברה הישראלית, אנחנו מנטרלים כל שיקולים זרים.

גאלב מג'אדלה: יושב ראש הוועדה חבר הכנסת אורלב ואני, קיימנו דיון מקדים עם הצוות שלנו ושוחחנו על הנושא.

גאלב מג'אדלה: אנחנו נשלב ידיים גם בהתחלה וגם בהמשך הדרך, ואני אגיד לך יותר מזה, כפי שאמרתי לך ולחברי הכנסת ולאורחים המכובדים שנמצאים כאן, שתרומתם גדולה לתחום המדע, אנחנו אפילו נקים צוות משותף, זו הפעם הראשונה, אולי, הממשלה והכנסת, תוך שמירה על הפרדת עיקרון הפרדת רשויות, שבעינינו עיקרון מאוד חשוב ומהותי.

גאלב מג'אדלה: אנחנו נשלב ידיים ולא נתבייש, נקים צוות משותף, נהיה גאים, עם המדענים, עם המועצה הלאומית למחקר ופיתוח, עם כל הגורמים שעוסקים במדע, כדי שנוכל להביא תוכנית לממשלה, לאישור תוכנית שבה המדע, שהוא המנוף הכלכלי של החברה הישראלית לטווח הארוך.

גאלב מג'אדלה: הדברים שאמר ידידי, יושב ראש הוועדה חבר הכנסת אורלב, הן המלים שמוסכמות בינינו.

גאלב מג'אדלה: אין לנו נפט, לא זהב, לא יהלומים, לא נחושת ואפילו לא ברזל.

גאלב מג'אדלה: מה לעשות, זה לא תלוי בשנינו, גם לא בכם.

גאלב מג'אדלה: יש לנו הון אנושי, בהון האנושי הזה אנחנו חייבים לעשות את השימוש המקסימאלי הטוב ביותר, כדי שנגיע להישגים גדולים.

גאלב מג'אדלה: אני אומר לכם יותר מזה.

גאלב מג'אדלה: הגענו להישגים עצומים בתחומי התעשיות הביטחוניות, אנחנו בין 1 מ-7 המדינות בעולם, וזה הודות למדענים, אבל גם הודות להשקעה התקציבית האדירה, בסביבות 4.5 מיליארד שקלים.

גאלב מג'אדלה: אם אנחנו נשתמש בחצי מההשקעה הכספית הזאת לטובת הנושא האזרחי, אני לא רק חושב, אני בטוח, ותסכימו איתי, שניתן מענה לנושא של האבטלה ושל העוני, אבל יותר מזה, גם נהיה מדינה ראויה בחבר העמים.

גאלב מג'אדלה: נהיה מדינה מובילה וניתן מענה גם לאספקטים נוספים.

גאלב מג'אדלה: נכון אדוני היושב ראש, אנחנו בנושא של המדע ואני גם שמח לומר לך ולחבריי חברי הוועדה (הצטרפה אלינו חברת הכנסת מרינה סולודקין שאנחנו בידידות עמוקה ובהבנה גדולה בנושאים שונים), שהוועדה תהיה המנוף שלנו לקידום הנושא באופן ציבורי.

גאלב מג'אדלה: יש לנו גם תוכניות, שאנחנו לא נדבר על זה היום, אבל ליושב ראש הוועדה ולי יש תוכניות איך אנחנו גם נמנף את נושא המדע באופן ציבורי, דרך הכנסת כדי שניתן למדע את המעמד הראוי לו בחברה הישראלית, גם ברמה הציבורית וגם ברמת חשיבה.

גאלב מג'אדלה: אנחנו רוצים להגיע למצב, כאשר שואלים 30 תלמידים בכיתה י', מה אתה רוצה להיות בעתיד, הם יגידו כדורסלן, זה חשוב, כדורגלן – גם חשוב, רופא בוודאי חשוב, עורך דין, אין ספק, בלעדיהם כמעט לא נסתדר, אבל אנחנו רוצים שיגידו גם מדען, אומן.

גאלב מג'אדלה: את זה אנחנו לא שומעים, לצערי הרב, כי הציבור שלנו לא מתחכך עם המדע ביום יום ולא חש את זה ואנחנו רוצים להביא את הציבור למערכות המדע.

גאלב מג'אדלה: לפני שבועיים ערכתי ביקור בבית ספר יסודי ברמלה, לזכר מורה שנהרגה בתאונת דרכים, שהיא מרכזת המדע בבית הספר.

גאלב מג'אדלה: נכנסנו, ראינו כל מיני דברים שעשו, בין היתר על החלל, ותלמיד בכיתה ו' התחיל להסביר לי על הכוכבים ועל תנועת הכוכבים בחדר אטום, סגור, חשוך ואחרי שסיים להסביר לי, שאלתי אותו, 'מה השם שלך?' אמר לי 'מרואן'.

גאלב מג'אדלה: אמרתי לו: 'אתה רוצה להיות בעתיד מדען?

גאלב מג'אדלה: ' אומר לי 'אני חושב על זה'.

גאלב מג'אדלה: אמרתי 'אם אתה חושב על זה, אני רוצה לארגן לך ביקור במכון וייצמן, כדי ששם תפגוש מדענים ותראה מה זה מדע, מה הוא עושה ועד כמה חשוב המדע'.

גאלב מג'אדלה: אני בטוח שהביקור הזה ייתן לילד הזה בכיתה ו' כיוון מאוד חשוב.

גאלב מג'אדלה: לכן, אדוני יושב ראש הוועדה, אני אומר את זה ביושר, ואמרתי הבוקר לראש הממשלה בישיבת בוקר בשעה 8:00, שאם לא נשקיע במדע כפי שצריך להשקיע, אם לא ניתן לו את המעמד הראוי, אנחנו כולנו כחברה ישראלית, נשלם מחיר יקר ולא תהיה לנו בשורה לדורות הבאים.

גאלב מג'אדלה: ואת זה ראש הממשלה מבין, כי יש בסביבתו גם מדענים, אבל אנחנו רוצים שהוא לא רק יבין, אלא גם שייתן לזה ביטוי תקציבי.

גאלב מג'אדלה: ועדת האיתור שקמה במועצה הלאומית למחקר ופיתוח, המליצה בפנינו על פרופסור אילן חת, לעמוד בראש המועצה הלאומית למחקר ופיתוח.

גאלב מג'אדלה: סמכנו את ידינו, קיבלנו את ההמלצה בברכה, ובשבועות הקרובים, תוך שבועיים, נביא את זה לממשלה ונאשר את זה.

גאלב מג'אדלה: אני חושב שהמינוי של הפרופסור אילן חת יוסיף רבות למועצה הלאומית למחקר ופיתוח ולעשייה שלו וגם לחברה הישראלית כולה.

גאלב מג'אדלה: נפגשתי איתו, שוחחנו, העברתי את תוכן השיחה למי שצריך.

גאלב מג'אדלה: אנחנו נקבל את החברים שלנו במועצה הלאומית למחקר ופיתוח בזרועות פתוחות, כשאנחנו מתחילים את עבודת שיקום המשרד.

גאלב מג'אדלה: אדוני יושב ראש הוועדה, מכובדי, גברתי חברת הוועדה ואורחים נכבדים, אתם יודעים שמשרד המדע עבר טלטלה גדולה בעשר השנים האחרונות, אנחנו הולכים לשקם אותו והתחלנו לשקם אותו ואנחנו נשקם אותו.

גאלב מג'אדלה: אנחנו נשקם אותו עם שינויים שמתחייבים, פנימה והחוצה, ונעשה את הכול כדי שזה יקרה מהר מאוד, בפרק זמן אפילו שיפתיע את כולם.

גאלב מג'אדלה: אני שמח לומר שיושב ראש הוועדה, בשיחה מקדימה שהיתה לנו לפני מספר ימים, כהכנה לישיבה הזאת, ישיבת הוועדה, הסכמנו ששילוב הידיים בינינו יהיה לאין שיעור, כדי שנציב בפנינו יעדים ומטרות ונפעל ליישם אותן.

גאלב מג'אדלה: ואני אומר לכם את זה ביושר, אנחנו זקוקים ליציאה מהמעבדות ומהמכונים של המחקר, של המדענים, לשלב איתנו ידיים, כדי שנוכל לעשות את המאבק הציבורי, אם נידרש, על הצד הטוב ביותר.

גאלב מג'אדלה: לא רק ועדי עובדים יכולים להיאבק.

גאלב מג'אדלה: אני אומר את זה בצורה ברורה, אדוני יושב ראש הוועדה, כשר בממשלה.

זבולון אורלב: אתה מההסתדרות, יש לך ניסיון.

גאלב מג'אדלה: נכון.

גאלב מג'אדלה: ניסיון צנוע, 29 שנים, 7 חודשים ו-14 יום, לא הרבה, אבל אני בעד להשיג הישגים בלי שביתה.

גאלב מג'אדלה: אם נוכל להגיע להישגים הנכונים, הסבירים, לטובת העניין, עדיף בלי שביתה ובלי הפגנה.

גאלב מג'אדלה: נכון לעכשיו, התרשמתי מהשיחה עם ראש הממשלה שכנראה לא נגיע לזה, אבל אם נצטרך חלילה, המדענים לא יודעים להפגין?

גאלב מג'אדלה: מי אמר שרק ועדי עובדים יודעים להפגין?

גאלב מג'אדלה: מי אמר שאין לנו כלים?

גאלב מג'אדלה: מי אמר שאנחנו צריכים להיות אנשים נחמדים?

גאלב מג'אדלה: עם נחמדות לא מגיעים לשום דבר.

גאלב מג'אדלה: אנחנו גם נוביל מאבק עיקש ונחוש לטובת המדע והטכנולוגיה, כי אלה הילדים שלנו, זה העתיד של החברה שלנו, זה הבית של כל אחד מאיתנו, זו החברה הראויה שרוצה כל אחד מאיתנו לחיות בה.

גאלב מג'אדלה: אין לנו חברה אחרת ואנחנו צריכים לפעול יחד כדי לעשות זאת.

גאלב מג'אדלה: לא באתי עם מצגת ולא באתי עם נוסחאות.

גאלב מג'אדלה: באתי לומר לכם - זאת תהיה המדיניות שלנו.

גאלב מג'אדלה: היא מבוססת על טובת המדע והמדענים והחברה הישראלית.

גאלב מג'אדלה: נשלב ידיים, פעם ראשונה, אולי אדוני יושב ראש הוועדה, עם המדענים ועם הוועדה בכנסת וכממשלה וכמינהל מדע ונעשה את הכול כדי שנבטיח לעצמנו עתיד טוב יותר.

גאלב מג'אדלה: אני רוצה להסתפק בזה.

גאלב מג'אדלה: אני רוצה לאפשר לאנשים שכיבדו אותנו בהגעתם לכאן, לשאול שאלות, להעיר, להוסיף.

גאלב מג'אדלה: הרשו לי לאפשר ולבקש את אדוני יושב ראש הוועדה, ברשותך, כשהייתי יושב ראש ועדת הפנים הערתי בדרך כלל לשרים, 'אתה לא נותן זכות דיבור, אתה מבקש מיושב ראש הוועדה לאפשר זכות דיבור' לכן, ברשותך אדוני יושב ראש הוועדה, אודה לך אם תאפשר זכות דיבור לפרופסור טייכר, המדענית, מנהלת מינהל המדע.

מינה טייכר: יש לי מצגת, אבל אני חושבת שבשלב זה אנחנו לא נציג אותה.

גאלב מג'אדלה: מה שתחליטי גברתי, אנחנו בחברה חופשית ודמוקרטית.

מינה טייכר: בלשכה של השר צילמו את המצגת והמצגת הופצה פה לחלק מהאנשים, אז אפשר לראות את הדבר הזה, אבל בלי קשר למצגת, אני מאוד שמחה לחזק שלושה מסרים שהיו בתוך הדברים של השר.

מינה טייכר: המדע במדינת ישראל זקוק למדיניות מדע רוחבית ותפקידו של משרד המדע הוא לתכנן ולהוביל את מדיניות המדע של ישראל.

מינה טייכר: זה המסר הראשון שהיה בדברי השר.

מינה טייכר: המסר הזה, הוא כבר מבצע אותו.

מינה טייכר: הוא נפגש עם כל קובעי המדיניות וכל הגורמים האפשריים שעושים במדיניות כדי לעשות את זה מתוך שיתוף פעולה ותכנון משותף.

מינה טייכר: המסר שני הוא, שהתקציבים שיש למשרד המדע בשלב זה הם לא נכונים וכבר בחודשיים האחרונים ראינו את המגמות לגידול מאסיבי, מתוך הנחה שהמדע הוא תנאי הכרחי להעצמת המשק.

מינה טייכר: פה הכנסתי את הכותרת של המצגת שאתם תקראו אותה.

מינה טייכר: זה כולל גם את זה שמשרד המדע אמון על המחקר והפיתוח הממשלתי וזה כל המחקר והפיתוח שמדינת ישראל חייבת לאזרחיה, כמו מים נקיים, כמו איכות סביבה, כמו תשתיות מדעיות שונות, מחקר ופיתוח תשתיתי, מחקר ופיתוח שקשור לתוכנית החלל ועוד.

מינה טייכר: הדבר האחרון, המועצה הלאומית למחקר ופיתוח שאמונה על מדיניות מדע, על ייעוץ למדיניות מדע של ישראל.

מינה טייכר: עם כניסתו של השר למשרד, הוא סיים את הוויכוח, או הדיון, אם המועצה הלאומית למחקר ופיתוח תישאר תחת אחריות של שר המדע, או תעבור למשרד ראש הממשלה והמועצה הלאומית למחקר ופיתוח נשארת תחת אחריות שר המדע.

מינה טייכר: אני חושבת שאם שלושת כיווני העבודה האלה, כל המטרות שהשר אמר שהוא יבצע מעכשיו והלאה בעזרת המשרד, יתבצעו - - -,

גאלב מג'אדלה: השר יוביל.

גאלב מג'אדלה: על מנת לבצע, צריך הרבה כוחות והרבה שילוב ידיים.

מינה טייכר: זה נכון.

זבולון אורלב: ביקש רשות דיבור פרופסור רמי רחמימוב, המדען הראשי של משרד הבריאות.

רמי רחמימוב: קודם כל, ברכות לשר.

רמי רחמימוב: אני מאחל לשר בהצלחה וכהונה ממושכת בתפקיד שר המדע.

זבולון אורלב: לא אמרנו בממשלה הנוכחית.

גאלב מג'אדלה: אדוני הפרופסור, אין לי תוכניות אחרות.

גאלב מג'אדלה: אני מתכוון להישאר שם, כל עוד אני שר.

רמי רחמימוב: אני חושב שהדברים ששמענו ממך ושמענו מפרופסור טייכר הם מאוד מאוד חשובים, ואני מאחל לך המון הצלחה בביצוע הדברים האלה.

רמי רחמימוב: אני לא רוצה לדבר על דבר שברור לכולנו, שיש צורך בתקציבים עצומים לקידום המדע.

רמי רחמימוב: אני רוצה לדבר על דברים נוספים שהם חשובים מאוד למעמד המדע בישראל.

רמי רחמימוב: אני אתחיל במה שאתה דיברת,על זה שהילד בכיתה י' ירצה להיות מדען.

רמי רחמימוב: אני חושב שזה לא יקרה.

רמי רחמימוב: אני חושב שהדבר הזה לא יקרה, משום שהממשלה הנוכחית החליטה לקדם את המדע בצורה כזאת שכל ילד יהיה חשוף להיבט מסוים מדעי.

רמי רחמימוב: אלה שהולכים למדע ואלה שלא הולכים למדע.

רמי רחמימוב: אתה בוודאי שמעת על תוכנית המוט"ב (מדע וטכנולוגיה בחברה).

רמי רחמימוב: לאלה שלא לומדים מדע, שיהיו חשופים קצת למדע, וזה נהדר שהממשלה עושה את זה, שמשרד החינוך עושה את זה.

רמי רחמימוב: אבל יחד עם זה, מה שקורה שבכיתה י' מספר השעות שמוקדשות למדע ממש, לאלה שהולכים למדע, קוצץ מ-9 ל-3 שעות.

רמי רחמימוב: איך אפשר לדחוף ילדים למדע כשהם לא לומדים מדע?

רמי רחמימוב: ואני חושב שאחד התפקידים של שר המדע וועדת המדע של הכנסת זה לעזור לממשלה לתקן את העוול הזה.

רמי רחמימוב: בעיה מספר אחת.

רמי רחמימוב: בעיה מספר שתיים זה החשיבות של המדע במשרדי הממשלה השונים.

רמי רחמימוב: בהרבה מאוד משרדים, מדע נחשב כסרח עודף.

רמי רחמימוב: אני אתן אולי דוגמה אחת.

רמי רחמימוב: מדינת ישראל זו אחת המדינות הבודדות שאין להם נספחים מדעיים בשירות החוץ.

רמי רחמימוב: ביקשו מהנספח לענייני חקלאות בוושינגטון, לשמש נספח לענייני מדע, ברוב המקומות אין.

מרינה סולודקין: זו לא בדיחה?

רמי רחמימוב: זו בדיחה עצובה מאוד.

רמי רחמימוב: אני מאוד שמחתי לשמוע שהשגרירה שלנו ברומניה ביקשה מהמזכיר הראשון של השגרירות שישמש גם כנספח לענייני מדע.

רמי רחמימוב: אבל אי אפשר שזו תהיה יוזמה בודדת של שגרירה מסוימת, שהיא במקרה גמרה דוקטורט בבית ספר לרפואה.

רמי רחמימוב: אני חושב שוועדת המדע של הכנסת ושר המדע אולי יפנו למשרדי ממשלה חשובים ביותר, כמו שירות החוץ, משרד החוץ, ואולי אפילו משרד האוצר.

רמי רחמימוב: אולי חשוב שגם במשרד האוצר יהיה מישהו שינסה להבין מה הם צרכי המדע.

רמי רחמימוב: אני מאוד שמח לראות שפה, בישיבה הזאת, ישנה נספחת המדעית של שגרירות בריטניה.

רמי רחמימוב: לי זה לא יכול לקרות, כי אין לנו נספחים מדעיים.

רמי רחמימוב: הדבר השלישי שקשור בקשרים בינלאומיים: ישראל מאוד גאה שהיא חברה באיחוד האירופי, אני לא יודע מה המספרים עכשיו, אבל אנחנו משקיעים משהו בסדר גודל של 60 מיליון דולר לשנה, על מנת להיות חברים.

רמי רחמימוב: זה כמו להיות חבר בקאונטרי קלאב, לשלם את שכר ההשתתפות בקאונטרי קלאב, אבל לא להיכנס לשם אף פעם.

רמי רחמימוב: זה מה שאנחנו עושים, זה מה שמדינת ישראל עושה.

רמי רחמימוב: משום שהיא משקיעה את הכסף על מנת שאנחנו נהיה חלק מהתוכניות השונות של האיחוד האירופי, אנחנו חברים בכל מיני תוכניות.

רמי רחמימוב: עד כמה שאני יודע, 12 רשתות מחקר.

רמי רחמימוב: רשתות המחקר עובדות בצורה כזאת שכל מדינה ומדינה מממנת את החלק שלה.

רמי רחמימוב: ישראל לא משקיעה בכלל.

רמי רחמימוב: יושב לידי המדען הראשי של משרד איכות הסביבה, זה אותו דבר באיכות הסביבה, אותו דבר בבריאות, אותו דבר בחקלאות.

רמי רחמימוב: בכל הדברים האלה, אנחנו מתגאים שאנחנו חברים במועדון, אפשר להוציא כרטיס ביקור, ואנחנו לא עושים שום דבר ליהנות מהדבר הזה.

רמי רחמימוב: לכן אם אנחנו ניקח את הדברים שהם חשובים מאוד, אולי יש לנו סיכוי להגיע לשיקום שאתה דיברת עליו.

רמי רחמימוב: תודה רבה.

זבולון אורלב: תודה רבה, פרופסור רחמימוב.

זבולון אורלב: צריך גם לציין שבימים אלה התבשרנו שמדינת ישראל עברה בהצלחה את מבחני הכניסה לארגון של המדינות המפותחות, ה-OECD.

רמי רחמימוב: התקבלה למבחני הכניסה, אבל הפסיכומטרי שלנו לא מספיק גבוה לדבר הזה עדיין.

זבולון אורלב: אדוני השר, אתה תשמע פה בישיבה מרוכזת את כל מה שאנחנו שומעים בפיזור של שנה שלמה, כמה אתגרים וכמה קשיים נערמו והצטברו על שולחן המדע המחקר והפיתוח והטכנולוגיה במדינת ישראל, דבר שהוא באמת מדהים, כאילו שאנחנו יורים לעצמנו ברגליים, אל מול פוטנציאל כזה עצום, כיצד אנחנו לא מנצלים אותו.

זבולון אורלב: רשות הדיבור לחברת הכנסת מרינה סולודקין, בבקשה.

מרינה סולודקין: תודה ליושב ראש.

מרינה סולודקין: אני מאוד שמחה שאנחנו יושבים כאן, בוועדת מדע וטכנולוגיה יחד עם השר, ר'אלב מג'אדלה, ואני רוצה לומר שזה לא קשור למדע, אבל אני מאוד שמחה שסוף סוף, אחרי ששים שנים, יש לנו שר ערבי.

מרינה סולודקין: לא הבנתי למה לא היה לפני.

מרינה סולודקין: לענייננו: יש סתירה.

מרינה סולודקין: אנחנו מדינה מאוד מפותחת, אבל לגבי מדיניות המדע, לא מרגישים את זה בשטח.

מרינה סולודקין: משרד המדע, התקציבים שלו, הכי נמוכים אני חושבת, אפילו אחרי משרד הקליטה, שאני הייתי שם.

מרינה סולודקין: זה גם לא מובן.

מרינה סולודקין: טוב שיש לנו מגזר פרטי המעוניין לפתח את המחקרים.

מרינה סולודקין: יש לנו אוניברסיטאות, אבל חשוב שגם המדינה תחשוב איך להגיע לשיאים מדעיים.

מרינה סולודקין: למשרד המדע, יש לי טענה גדולה מאוד שבין השרים של מפלגת שינוי למפלגת העבודה, נפלה תוכנית בשן, תוכנית של מדענים עולים, תוכנית מאוד מוצלחת, תוכנית שעשתה הרבה דברים במשך שנים למדענים עולים שיש שימוש פרקטי למחקרים שהם עושים.

מרינה סולודקין: אני מבקשת מהשר להיכנס לנושא (רק עכשיו היה ביטול של תוצאות של מכרז, מהתחלה ידענו את זה), ולחשוב איך אנחנו יכולים להחיות את התוכנית הזו, שכסף עבורה יש, כמה מיליונים, בתקציב 2007.

מרינה סולודקין: אני אומרת לכם שאי אפשר להבין איך הרגו דבר יפה וחי, דווקא במשרד המדע.

מרינה סולודקין: אחרי זה הגעתי למסקנה שניתן לשמור תוכניות למדענים עולים רק במשרד אחר לגמרי, במשרד הקליטה, שהידיים שם ידידותיות, ששם לא משחקים מִשחקים, אין שם סמנכ"ל שלא מבין, לא בעולים ולא במדע, שמסוגל לעשות דברים שעשו במשרד המדע.

מרינה סולודקין: אני צריכה לקבל מהאנשים שעבדו בתוכנית הזו נייר עמדה ועם זה, בהסכמה של השר, אגיע אליו, כדי לחשוב מה אנחנו יכולים לעשות.

מרינה סולודקין: תודה.

זבולון אורלב: תודה רבה.

זבולון אורלב: אדוני השר, אמרנו בדברי הפתיחה שיש שחיקה גדולה מאוד במשאבים הלאומיים שמוקדשים למדע ולטכנולוגיה, למחקר ולפיתוח בשנים האחרונות.

זבולון אורלב: ממסמך שהוכן על ידי מרכז המידע והמחקר של הכנסת, שהשר בוודאי מכיר אותו עולה: בעשר השנים האחרונות היתה עלייה, עד 2003, מ-2 מיליארד בערך בשנת 1997, עד ל-2 מיליארד ו-700,000 בשנת 2003, ומאז יש ירידה.

זבולון אורלב: ב-2006 (אני לא יודע מה המצב ב-2007) ירידה למיליארד ו-800,000.

זבולון אורלב: זאת ירידה מאוד מאוד משמעותית.

זבולון אורלב: מ-2003 עד 2006 מדובר בירידה כמעט של שליש במחקר ובפיתוח ואני רוצה להחמיר לאדוני את התמונה.

זבולון אורלב: מדינת ישראל מצטיינת בהשקעות פרטיות במחקר ופיתוח, בהשוואה לאירופה, אבל היא מפגרת מאוד בהשקעות הממשלתיות במחקר ופיתוח.

זבולון אורלב: מה הבעיה?

זבולון אורלב: לכאורה אולי הסקטור הפרטי מכפר על החסך של ההשקעות הממשלתיות, אבל זה לא כך.

זבולון אורלב: כיוון שההשקעות של הסקטור של הפרטי הן השקעות שנובעות משיקולים של רווח והפסד, הן השקעות עסקיות.

זבולון אורלב: הסקטור ישקיע בתחומים, למשל בהיי טק או בתוכנות שבהן טווח הרווח הוא טווח זמן יחסית קצר, אבל הוא נמנע מלהשקיע בתחומים שהם חיוניים לרווחתו של האזרח, לאיכות החיים במדינת ישראל.

זבולון אורלב: הוא ממעיט להשקיע בתחומים של פרופסור רחמימוב, תחומי הבריאות, כי שם, נדמה לי, אורך 12 שנים מתחילת מחקר ועד שמתחילים לראות איזה תשואה כלשהי וגם לא משקיעים בתחומים שקשורים באיכות החיים, באיכות הסביבה, זיהום האוויר וכדומה, כי כנראה אי אפשר לעשות מזה כסף.

זבולון אורלב: לכן היזמים כנראה מרוויחים טוב, זה בסדר גמור ואנחנו מפרגנים להם, אבל השחיקה בהשקעות הממשלתיות גורמת נזק גדול מאוד.

זבולון אורלב: רואים גם במסמך שהכין מרכז המחקר והמידע ששיעור ההוצאה הממשלתית למחקר ופיתוח מסך כל ההוצאות הממשלתיות, גם הוא ירד, כמעט בחמישים אחוזים.

זבולון אורלב: והשיא שלו, אתה מבין, איזה שיא בינלאומי, אז שיעור ההוצאה הממשלתית על מחקר ופיתוח, מסך כל ההוצאה הממשלתית היה 1.05%.

זבולון אורלב: זה השיא וב-2006 זה 0.62%.

זבולון אורלב: כלומר, זה גם ירידה אבסולוטית, זה גם ירידה מוחלטת בכסף ובתקציב שהממשלה משקיעה, וגם בסדרי העדיפויות הפנימיים שלה.

זבולון אורלב: אמרתי לשר בשיחה אישית, כמי שהיה במגזר הראשון, מנהל כללי ושר, כשיש קיצוצים תקציביים, אז בדרך כלל המשרד נוטה לקצץ בנושאים שבהם לא יהיו לו צרות.

גאלב מג'אדלה: יש לו שקט תעשייתי.

זבולון אורלב: לא יהיה סכסוך עם ועד העובדים, לא תהיינה כתבות שליליות בתקשורת, לא יעמדו אנשים רעבים ולא תהיה שום שערורייה וזה תקציבי המחקר והפיתוח.

זבולון אורלב: אתה מקצץ שמה, איש לא ראה, איש לא שמע, ולכן גם בסדרי עדיפויות הפנימיים.

זבולון אורלב: כלומר שתפקידך, כשר המדע, הוא לא רק להגן על הגוזלים הקטנים שלך והתקציבים של המשרד הישיר שלך, אלא אתה גם יושב ראש הוועדה, ועדת השרים למדע וטכנולוגיה, וככזה יש ציפייה מהמערכת כולה שתראה לעמוד על המשמר גם אצל השרים האחרים, גם במשרדי הממשלה האחרים, לעמוד על המשמר, לא רק שלא יקצצו, אלא לעשות איזה שהיא תוכנית לאומית.

זבולון אורלב: אני רואה שעכשיו זה בכלל פופולארי להחזיר כספים, אז זה בסדר גמור, אבל אני חושב שכל מה שנגרע מתקציבי המחקר והפיתוח, צריכים גם לחשוב איך אנחנו לא רק מחזירים, אלא גם מוסיפים.

חנן גינת: נפגשנו בשבוע שעבר בכנס של ארגון המורים.

חנן גינת: אני בא מרחוק, מהרמה הדרומית, חבר קיבוץ עמר.

חנן גינת: אחוז קטן מהאוכלוסייה אולי מפוזר נמצא כל כך רחוק, אבל אם הולכים יחד עם החזון של בן גוריון והרבה אחרים אחריו, ואנחנו בעקבותיו, כי אני במקור פה מירושלים, ללכת לישב את האזורים הרחוקים וכדי לעשות את זה בכבוד, צריך בעצם להגיע למימוש של פוטנציאל.

חנן גינת: אני אתן שתי דוגמאות שאנחנו עסוקים בהם.

חנן גינת: הדוגמה הראשונה זה כל מה שקשור באנרגיה מתחדשת, באנרגיה פוטנציאלית.

חנן גינת: ראש המועצה האזורית שלנו התבטא באומות המאוחדות והציג שם את הפרויקט של פיתוח אזורי, על רקע של אנרגיה מתחדשת.

חנן גינת: יש כנס באילת עוד שבועיים בנושא.

חנן גינת: הנושא האחר זה נושא תעלת הימים שעולה לכותרות הרבה בזכות המכרז שהוציא הבנק הלאומי, על סקר ההיתכנות וזה נושא שללא ספק שיעסיק אותנו רבות, אחרי כמה פגישות עם ירדנים בעניין.

חנן גינת: ללא ספק סביב זה יש המון מחקר ופיתוח, אני מקווה שנמצא את הדרך למצוא באמת את התקציבים הראויים כדי לקדם את העניין הזה.

זבולון אורלב: ברשותך אדוני, אני רוצה להעלות עוד נושא אחד.

ריאד אגבריה: אני רוצה לברך את השר על המינוי שלו ואני מאוד נפעמתי שהוא התחיל מזה שבכיתה י' צריכים להכין את הילדים במיוחד במגזר הערבי ולהכניס בהם את החלום להיות מד ענים.

ריאד אגבריה: אבל זה לא מספיק להגיד להם להתחיל לחלום, כאשר אין להם את הכלים ליישם את החלום שלהם.

ריאד אגבריה: זה מאוד מסוכן לעשות תהליך כזה, במגזר הערבי במיוחד, ואני אתמקד בנושא הזה.

ריאד אגבריה: אמנם יש גם פעילות בעיירות פיתוח בנגב, לקדם נוער מהפריפריה, אבל במגזר הערבי כמעט ואין מרכזי מדע ואלו שעשו במסגרת אשכולות פיס, שמו בהם מחשבים שהיום הם דור מאוד ישן ואין מי שיתחזק ואין תקציבים וזה נמצא סתם.

ריאד אגבריה: בכל זאת, יש לנו היום בערך 500 מדענים בפיזיקה, מחשבים, מדעי הטבע, שנמצאים מסביב לעולם, ביפאן, באירופה, ואין להם לאן לחזור.

ריאד אגבריה: אז מה החוכמה שאנחנו נייצר מדענים ואנחנו לא נוכל לקלוט אותם, לשלב אותם.

ריאד אגבריה: רק לדבר באחוזים: בערך 7,000 חוקרים ומרצים שיש בארץ, יש רק 1% ערבים, ולכבוד חברת הכנסת דיברה על תוכניות לעולים חדשים, אני ספרתי שיש לפחות ארבע-חמש תוכניות שהיו, אמנם רק אחת-שתיים פעילות היום, אבל לקליטה של מדענים ערבים יש תוכנית אחת שזה קרן מעו"ף.

מרינה סולודקין: התוכניות לא נולדו מכלום, אלא מחברי כנסת שרצו לקדם את האוכלוסייה.

ריאד אגבריה: אבל היום יש שר.

מרינה סולודקין: זאת אומרת, זו גם טענה.

ריאד אגבריה: מתוכנית מעו"ף וקליטה של שני מדענים ערבים במשרד המדע, בתקופה של השר בני בגין ושולמית אלוני שעשתה את החיבור בין קרן כהנוף ו'מעוף'.

ריאד אגבריה: הם קולטים בערך ששה מדענים כל שנה וזו השנה השמינית, נדמה לי, כאשר מספר המדענים הערביים הלך והוכפל פי 4 לפחות.

ריאד אגבריה: אם אני מסכם את דבריי בקצרה, אני רואה שיש חשיבות לקלוט יותר מדענים ערבים, לחזק ולממן מרכזי מחקר במגזר הערבי וגם בבתי הספר להכניס את הטכנולוגיה.

ריאד אגבריה: יש היום שיטות למידה מרחוק שמתבססות על מחשוב וצריך למצוא את התקציבים, את התוכניות ולא סתם להכניס לילדים חלומות.

זבולון אורלב: אני רוצה, אדוני השר וגברתי פרופסור מינה טייכר, להעלות עוד נושא אחד שגם בו דובר בישיבות קודמות.

זבולון אורלב: אני מרגיש שאין בו הכרעה.

זבולון אורלב: המועצה הלאומית למחקר ופיתוח היתה אמורה לקבוע את התוכנית הלאומית לקידום המדע והטכנולוגיה במדינת ישראל, שבעיניי החשוב ביותר היה לנסות ולסדר איזה שהוא סדר עדיפות, באופן שנקבע שניים או שלושה תחומים עיקריים שבהם נשתדל שמדינת ישראל תהיה המצטיינת בעולם וכשמישהו רוצה להתקדם, לעשות עבודה, להתעניין באותו תחום, הוא יודע שהכתובת לכך זה המדע במדינת ישראל.

זבולון אורלב: אי אפשר להצטיין בכל התחומים והעולם, הכפר הגלובאלי הוא כזה שכל מדינה צריכה להתקדם או לפתח את אותם תחומים שבהם היא יכולה להבטיח את מעמדה העודף והעדיף על פני מקומות אחרים בעולם והיו על זה דיונים גם במשרדך.

זבולון אורלב: שמענו בזמנו גם בסקירת המשרד, היו על זה גם דיונים במועצה הלאומית למחקר ופיתוח, אבל עדיין אין היום במדינת ישראל הכרעה והיא הכרעה מאוד מאוד קשה, באיזה תחומים עיקריים, בתחומי המדע, אנחנו מתכוונים להשקיע, איזה תחומים אנחנו רוצים שהם יהיו הטובים ביותר בעולם.

זבולון אורלב: אני יודע שזה מעורר איזה אי נוחות כי התחומים שלא ייבחרו, לכאורה חושבים שהם יתנוונו וייקחו מהם את כל הכספים.

זבולון אורלב: יכול להיות שיש להם חששות מבוססים, יכול להיות שלא, אבל מנקודת המבט הלאומית, נקודת המבט הממלכתית, אני חושב שהנושא הזה הוא חשוב מאוד שתתקבל בו החלטה, גם בהסכמה לאומית רחבה.

זבולון אורלב: היא צריכה להיות הסכמה של ממשלה, של הכנסת, של עולם המדע.

זבולון אורלב: פה צריכים לגבש הסכמה ואני מאוד מקווה שזה יהיה אחד ההישגים של תקופתך, שבו באמת תיפול ההכרעה הזאת.

זבולון אורלב: אנחנו תמיד, בכל ההחלטות שלנו, אנחנו חוזרים ודורשים ותובעים לקיים את אותו דיון כדי להגיע לאותה הכרעה.

מנפרד גרין: אני מהפקולטה לרפואה באוניברסיטת תל אביב, ובמקרה הספציפי הזה אני גם יושב ראש הוועדה המדעית של המרכז למחקר ופיתוח בכפר קרע.

מנפרד גרין: אני רציתי להדגיש שני דברים, שאני חושב שתשמעו עליהם יותר מאברהים, אבל אחד מהם זה שהתרומה של מרכזי המחקר והפיתוח לקהילה היא תרומה אדירה.

מנפרד גרין: לדוגמה, אולי תשמעו יותר מכפר קרע, מעבר למחקר שמתבצע על ידי המדענים שם, יש פעילות קהילתית של ימי עיון, של קייטנות לילדים, שהוא למעשה דבר שהוא לא יכול להיות בעצם דבר יותר טוב מתרומה של מדע גם מעבר למדענים האלה ספציפית, אלא גם לקהילה.

מנפרד גרין: אני רוצה להוסיף עוד מלה על הנושא של מה שאנחנו קוראים 'קידום השוויון בישראל'.

מנפרד גרין: אני יודע שאנחנו כולנו מסכימים בכל הקשור למאמצים לשוויון, אבל אני הייתי מוסיף את האלמנט של שותפות.

מנפרד גרין: אני חושב שזה גם תחום מאוד מאוד מוגדר וספציפי להזדמנות לשותפות בין המגזרים במדינת ישראל.

מנפרד גרין: אני חושב שאנחנו צריכים לראות את מרכזי המחקר והפיתוח במגזרים שונים, כמין תשתית לשיתוף פעולה כחברים וגם מדענים.

יחיא אברהים: בוקר טוב כבוד השר, הוועדה המדעית.

יחיא אברהים: אני מגיע ממרכז מחקר ופיתוח.

יחיא אברהים: משמעות המלה מחקר ופיתוח היא משמעות כבדה.

יחיא אברהים: אני מגיע ממרכז שהוקם ונחנך על ידי השר מתן וילנאי בשנת 2000, וכרגע יש לנו כ-16 מחקרים, מהם 7 מחקרים במימון משרד המדע.

יחיא אברהים: המרכז מוקם באזור שיש בו כ-250,000 תושבים ערבים והוא המקום היחידי שמאפשר להרבה הרבה מאוד אקדמאים לגשת למדע, לגעת במחקר בכלל.

יחיא אברהים: אני רוצה להגיד שתי נקודות חשובות.

יחיא אברהים: מחקר ופיתוח.

יחיא אברהים: המחקר והפיתוח דורש תשתית בסיסית, תשתית מדעית שתאפשר לחוקרים לעבוד במעבדות או בתחומים הרלוונטיים להם, דבר שאינו קיים, ולבצע מחקר ופיתוח אנחנו צריכים לדאוג בעצמנו, מה הפיתוח הרלוונטי לאזור, וזה גם לא מתאפשר לנו.

יחיא אברהים: כלומר, אין תשתית ואין הכוונה למחקר שהוא ראוי לאזור, שאנחנו חושבים שהוא רלוונטי.

יחיא אברהים: למה?

יחיא אברהים: כי את הצעות המחקר, שנשלחות למשרד המדע, קובעים אנשים שלא חושבים באותה רמה של חשיבות המחקר האזורי שלנו.

יחיא אברהים: נשללת מאיתנו הזכות לקבוע מה המחקר הרלוונטי לאזור ומה לא.

יחיא אברהים: לכן אני חושב שזו נקודה חשובה שאני מאוד מקווה שתיקחו אותה בחשבון.

יחיא אברהים: אני רוצה לומר עוד נקודה חשובה.

יחיא אברהים: במגזר הערבי, שמונה כ-1.2 מיליון איש במדינה, יש רק שני מרכזי מחקר.

יחיא אברהים: רק שניים ויש להם תקציב שוטף שעומד על פחות מ-600,000 או 700,000 שקלים בשנה.

יחיא אברהים: אם אני אחלק את זה, זה יהיה פחות מ-10 סנט בשנה.

יחיא אברהים: אנחנו במצב כל כך אחרי זימבבווה וניקרגואה, אני לא יודע בכמה שנים.

יחיא אברהים: כלומר, ביחס לקהילה, 10 סנט או 20 סנט בשנה, אין מה להוסיף על זה.

יחיא אברהים: לכן אני מבקש וכולנו תקווה, אדוני השר, שתיתן דחיפה להקמת תשתית ראויה למחקר בקהילה שיש לה פוטנציאל אדיר ברמת חוקרים ומדענים.

יחיא אברהים: אנחנו כולנו מדברים על ההון האנושי, אז אני מאוד מקווה שיתאפשר להם, במקום להיות מובטלים, שיהיו אנשים עם אפשרות לעבוד ולקדם את החברה.

זבולון אורלב: ביקשה רשות דיבור דר' זוהר גורי, שהיא מעמותת ראש גדול, לקידום הידע והחינוך המדעי.

זוהר גורי: בתחילת דבריך, העלית את העניין שכששואלים ילד צעיר מה הוא רוצה להיות, הסיכויים לשמוע ממנו שהוא רוצה להיות מדען שואפים לאפס.

זוהר גורי: קודם כל אני רוצה לאשר שזה נכון.

זוהר גורי: אנחנו גם יוזמים פעילויות שונות לקידום הקשר בין המדע - - -,

זבולון אורלב: כשאת אומרת שזה נכון, את אומרת את זה על סמך נתונים, על סמך רושם?

זבולון אורלב: על סמך מה את אומרת את זה?

זוהר גורי: על סמך נתונים.

זוהר גורי: אני מפעילה תוכנית שיש בה אלפי תלמידים בגילאי בתי ספר יסודיים.

זוהר גורי: אני לא יכולה להגיד שעשיתי סטטיסטיקה בקרב מיליון תלמידים של ישראל, אבל אם בקרב כמה אלפי תלמידים בגילאי בתי ספר יסודיים, זאת בערך התמונה, אז אני מניחה שזה פחות או יותר משקף את המציאות, לפחות באזורי הפריפריה.

זוהר גורי: אנחנו גם בעמותה מוציאים ירחון מדע לנוער, 'ראש גדול' ומתעדים גם כל מיני פעולות ופרויקטים שנעשים בקרב בני נוער לקידום המדע והטכנולוגיה והרבה פעמים אנחנו מקבלים טלפונים מהורים שכל המשפחה יושבת על העיתון הזה.

זוהר גורי: אני חושבת שיש שתי סיבות עיקריות לזה שילדים צעירים לא שואפים להיות מדענים.

זוהר גורי: האחת היא שהם נחשפים לזה פחות בתקשורת.

זוהר גורי: הם יותר נחשפים ל'כוכב נולד' או כל מיני כאלה וחלום חייהם זה לאו דווקא להיות זמרת, או שחקן, או משהו כזה, אלא להיות מפורסם.

זוהר גורי: שואלים אותך מה אתה רוצה להיות, 'מפורסם'.

זוהר גורי: במה?

זוהר גורי: זה כבר לא כל כך משנה.

זוהר גורי: אבל אני חושבת שבהחלט מן הראוי שהוועדה תנסה למצוא דרכים להעלות את נושא המדע והטכנולוגיה באמצעים---

גאלב מג'אדלה: גם מדען, גברתי, יכול להיות מפורסם.

גאלב מג'אדלה: רק לוקח לו איזה 25 עד 30 שנה להיות מפורסם והוא רוצה להיות מפורסם בעוד שנתיים בתור כדורגלן או בתור שחקן קולנוע, או זמר.

זבולון אורלב: 'זמר נולד' זה תוך חודשיים אפילו.

גאלב מג'אדלה: גם בהופעה אחת הוא נהיה מפורסם.

זוהר גורי: אפילו אם אחרי ההופעה הזאת הוא כבר עף משם בבעיטה.

זוהר גורי: אבל הסיבה השנייה היא שאין דחיפה מהבית.

זוהר גורי: זאת אומרת, על שולחן המשפחה, כאשר יושבת המשפחה ודנה בכל מיני נושאים, הם משוחחים על כל מיני נושאים ונושא המדע והטכנולוגיה כמעט לא עולה והקשר הזה שבין המדע והקהילה, המשוב ההדדי הזה להביא לציבור את התחושה שהמדע וטכנולוגיה זה בחיי היומיום שלו, זה נוגע בכל אחד ואחד.

זוהר גורי: כל מה שאמרו כאן נכון וצודק, אני רוצה להוסיף גם את ההיבט הזה, למצוא דרכים בתוך הוועדה הזאת שתקום לקידום המדע והטכנולוגיה בישראל, למצוא דרכים להדק את הקשר ולהדק את החיבור הזה בין המדע והציבור הרחב.

זבולון אורלב: עוד פרשה אחת או נושא אחד, אדוני השר, שראוי שבתוכנית העבודה במשרדך - - -,

גאלב מג'אדלה: 'פרשה' זה מפחיד אדוני היושב ראש, אנחנו עוסקים במדע.

זבולון אורלב: אם לא נטפל בזה, זה יהיה פרשה.

גאלב מג'אדלה: בזה אני מסכים איתך.

זבולון אורלב: שני נושאים נוספים, אחד זה 'פורום המדענים הראשיים'.

זבולון אורלב: יש בחלק ממשרדי הממשלה, לא בכל משרדי הממשלה לצערנו, מדענים ראשיים שלפחות חלקם מרגישים יתומים, בלי אבא ובלי אמא, כשבתוך המשרד הם לא נחשבים לבעלי התפקידים החשובים.

זבולון אורלב: אם כי, כמו שאמרתי, לפעמים או בדרך כלל, הדחוף בא על חשבון החשוב.

זבולון אורלב: המדען הראשי זה החשוב, לא תמיד זה דחוף.

זבולון אורלב: יש תפקיד חשוב לשר המדע ולוועדת השרים ולמדענית הראשית בגיבוש החבורה הזאת, שהיא בסופו של דבר חוט השדרה של קידום המחקר והפיתוח האזרחי, וגם פה היינו רוצים לשמוע מלה אחת או שתיים.

זבולון אורלב: הנושא השני זה 'מכוני המחקר הממשלתיים'.

זבולון אורלב: המחקר נעשה או בסקטור הפרטי, או באוניברסיטאות, או במכוני מחקר ממשלתיים.

זבולון אורלב: וישנם תחומים שבהם יש מכוני מחקר ממשלתיים.

זבולון אורלב: יש בתחום משרד התשתיות, המכון הגיאופיזי, המכון הגיאולוגי, המכון למחקר ימים ואגמים, במשרד החקלאות המכון הוולקני, ויש עוד מכונים שנמצאים במשרדי הממשלה.

זבולון אורלב: ישבה ועדה בראשותה של מינה טייכר וגיבשה המלצות שאיננו יודעים מה קורה איתן, האם הן מתבצעות, האם הן לא מתבצעות.

זבולון אורלב: ההמלצות באו להסדיר את המעמד של המכונים האלה, להגדיר את משימותיהם, לאחד, לבזר, להסדיר את הסטטוס שלהם.

זבולון אורלב: האם הם תאגיד על פי חוק, האם הם יחידות סמך.

זבולון אורלב: כי מה שקרה בשנים האחרונות, גם הם מאוד מאוד נפגעו מכל המהומה בכלכלה הניאו-ליברלית.

זבולון אורלב: הממשלה התפרקה מאחריותה גם לגבי המכונים, מכוני המחקר הממשלתיים, עד כדי סכנת קיום לחלק מן המכונים האלה וגם פה מדינת ישראל צברה ידע עצום, ידע עצום שנראה שיש סכנה שהידע הזה הולך לאיבוד, כי מדענים באותם מכונים אומרים 'אם עתידו של המכון לוט בערפל, אז מדוע אני צריך להמשיך' ואותם מדענים מתחילים לחפש לעצמם מקומות מפלט במקומות אחרים, כולל בעולם.

זבולון אורלב: לכן אלה שני תחומים שבהם היינו מצפים שגם התוכניות של משרדך, המשרד המתחדש, אני כבר רגיל לראות את השרים החדשים, אני יושב ראש הוועדה הזאת מאפריל לפני כשנה, ואדוני הוא השר הרביעי, כאשר השר הראשון היה השר פינס.

אריה אלדד: המדע זה תחום דינאמי מאוד.

זבולון אורלב: לאחר שהשר פינס התפטר, מונתה אז, כממלאת מקום, השרה יולי תמיר.

זבולון אורלב: אחרי שלושה חודשים לא ניתן היה להאריך את תקופתה, אז שר המדע היה ראש הממשלה ואחרי ראש הממשלה אדוני נבחר.

זבולון אורלב: כל אחד כמה חודשים, אבל אנחנו בלתי נלאים.

זבולון אורלב: אנחנו לא מתעייפים ונחזור כמו קאטו על הצורך בקידום הנושא הזה.

זבולון אורלב: לכן אני מציע עכשיו, מאחר שהמשרד כן התכונן להציג קצת יותר בפירוט את התוכניות, את המשימות, את היעדים, אם ניתן, שהשר גם יתייחס לדברים שהושמעו וגם יציג ביתר פירוט את מה שאנחנו מצפים לשמוע.

זבולון אורלב: כבוד השר.

גאלב מג'אדלה: תודה רבה לך אדוני יושב ראש הוועדה, חבר הכנסת אורלב, ותודה לחברים שנטלו חלק בדיון.

גאלב מג'אדלה: אני שמח גם על השאלות וגם על ההתייחסויות וזה חשוב לנו מאוד להמשך הדרך.

גאלב מג'אדלה: אם כי אנחנו גם נבוא לוועדה לעתים קרובות וזה בהסכמתו של יושב ראש הוועדה ובהחלט זה חלק מהעבודה שלנו, שאנחנו ניפגש בפורום הזה.

גאלב מג'אדלה: אני בכל אופן מעריך מאוד את הכנסת ואת הוועדות בכנסת ואני חושב שאתם יכולים לשמש לנו לעזר בקידום תהליכים ציבוריים חשובים לנו, כחברה הישראלית, ובוודאי לנו כמדענים וקהילת המדע בנושא הזה.

גאלב מג'אדלה: אני נאלץ להגיד לך את האמת, פרופסור רחמימוב, אני מקבל את דבריך.

גאלב מג'אדלה: שמעתי את זה ממספר לא מועט של מדענים שנפגשתי איתם בחודשיים האחרונים, כ-34 מדענים, מהאקדמיה הלאומית ומהאוניברסיטאות, מכל תחומי החיים, כי רציתי לעמוד על הנושא הזה מכל היבטיו ומכל גווניו והזוויות שלו, אחרת לא נוכל לקבל החלטות נכונות אם לא נשמע את כל מגוון הקשת.

גאלב מג'אדלה: גם למדתי כמה דברים שאני לא יכול להגיד אותם בפורום כזה, בוודאי לא בתקשורת, שצריך גם לטפל בהם פנימה.

גאלב מג'אדלה: אבל אני בהחלט מקבל את מה שאתה אומר.

גאלב מג'אדלה: שעות הלימוד והקיצוץ בשעות הלימוד – זה שייך למשרד החינוך ואני בהחלט מוכן, בשיחה עם שרת החינוך, להעלות את הנושא הזה.

גאלב מג'אדלה: המדענים הראשיים במשרדי הממשלה, זה פורום שאנחנו סיכמנו בערך לפני שבועיים להתחיל להיפגש איתו, להתחיל לגבש איתו הבנות והסכמות, כדי שאנחנו ניראה אחרת ויש לנו גם עניין לחזק את המעמד של המדען הראשי במשרדי הממשלה.

גאלב מג'אדלה: אנחנו חושבים שהמעמד של המדענים הראשיים במשרדי הממשלה הוא מעמד פגום וזה לא נכון, והוא נובע מאותן סיבות שהזכיר חבר הכנסת אורלב, יושב ראש הוועדה, כי לפעמים הדחוף עולה על החשוב.

גאלב מג'אדלה: לצערנו הרב, זה לא צריך להיות בחברה מתוקנת, אבל זה קורה.

גאלב מג'אדלה: לגבי הקשרים הבינלאומיים.

גאלב מג'אדלה: הנושא הזה נדון ואני אגיד לך גם מה החלטנו.

גאלב מג'אדלה: אנחנו החלטנו שהמחלקה לקשרי חוץ במשרד המדע, התרבות והספורט תקבל מעמד יותר מחוזק וגם תקבל תקציב לזה וגם תפעל יותר.

גאלב מג'אדלה: קודם כל, כדי לכבד את ההסכמים שלנו עם העולם, וגם כדי שכשנשלח מדענים, הם לא יבואו בידיים ריקות וכשיבואו לשם, יקבלו אותם בכבוד ובהערכה.

גאלב מג'אדלה: אנחנו לא נשלח מדענים כמו לשלוח מישהו לבריכה, עם ידיים כבולות.

גאלב מג'אדלה: אנחנו רוצים לכבד את ההסכמים בעולם, אנחנו רוצים לפתח אותם, אנחנו רוצים למנף אותם.

גאלב מג'אדלה: יש לנו במה להתגאות ואנחנו צריכים לעשות את זה על הדרך הטובה ביותר.

גאלב מג'אדלה: אנחנו נחזק את זה וגב' אילנה לוי, שעובדת במשרדנו, קיבלה את ברכת הדרך, בשיחה שהיתה לנו לפני כשלושה שבועות, והוחלט שהיא תתחיל לעבוד שעות נוספות על הנושא הזה, כי זו מערכת חשובה מאוד.

זבולון אורלב: תודה רבה.

זבולון אורלב: אגב, על המסך מופיעים כל פעם שאלות של אזרחים.

זבולון אורלב: הישיבה היא מקוונת.

זבולון אורלב: אני לא כל כך מסכים שכלכלה זה מדע ריאלי מובהק.

זבולון אורלב: יש על זה מחלוקת, לפחות באוניברסיטאות הוא בפקולטה למדעי החברה.

זבולון אורלב: דעתי קצת שונה מדעתך, העורך.

אריה אלדד: יש תמיד פער עצום בין צרכים ויכולות.

אריה אלדד: אנחנו מכירים אותו מכל התחומים, אבל הייתי שמח לשמוע מה דעתך על הצרכים של משרד המדע, בכסף, בתקציב.

אריה אלדד: מה הדרישה התקציבית שלך מול האוצר בכניסה לדיוני התקציב של השנה הבאה, כדי שנוכל לדעת.

אריה אלדד: בסוף אומרים 'האוצר לא נתן, האוצר לא נתן'.

אריה אלדד: אני רוצה לדעת מול איזו דרישה הם לא עמדו.

גאלב מג'אדלה: הם עוד לא עמדו, כי אנחנו עוד לא דרשנו מאחר ואנחנו באמצע 2007.

גאלב מג'אדלה: על 2008 אני יכול להשיב לך מה אנחנו מתכננים.

אריה אלדד: זאת השאלה.

זבולון אורלב: אגב, אתה צריך לדעת שאגף התקציבים באוצר כבר יושב בימים אלה ומתכנן את תקציב 2008 ואני מניח שבתוך חודש ימים הם גם יבואו למשרדך במהלך יוני-יולי.

גאלב מג'אדלה: אתה בטוח בזה?

גאלב מג'אדלה: אתה מפתיע אותי עכשיו.

אריה אלדד: הוא מתוכנית הקיצוצים.

אריה אלדד: אנחנו צריכים להקדים תרופה למכה.

זבולון אורלב: הממשלה דנה בסביבות אוגוסט בתקציב, אז לוח הזמנים הוא מאוד קצר.

גאלב מג'אדלה: תודה לאדוני יושב ראש, על תשומת הלב.

גאלב מג'אדלה: לגבי חברתי, חברת הכנסת סולודקין, אני מזמין אותה לבוא לדיון כבר בשבוע הבא בנושא.

גאלב מג'אדלה: כדי לדייק, אחרי הראשון ביוני, כדי שאנחנו נברר את הדברים וגם ניתן מענה לדרישתה ולבקשתה.

גאלב מג'אדלה: אני רוצה להמשיך ולומר לגבי הנושא שהעלית, אדוני היושב ראש, לגבי ההשקעה בתחומי החיים שלנו.

גאלב מג'אדלה: זה חמור מאוד שהתקציבים בירידה.

גאלב מג'אדלה: אנחנו גם עמדנו על זה ואמרנו למה.

גאלב מג'אדלה: מנצלים את הנימוס של המדענים ואת העשייה שלהם עד שעות הלילה המאוחרות, שעות נוספות במעבדות ובמכוני המחקר.

גאלב מג'אדלה: הם מתאהבים בעיסוקים שלהם במדע ואין להם זמן לריב על תקציבים.

גאלב מג'אדלה: ויש עוד כמה מרכיבים שכולכם מכירים אותם.

גאלב מג'אדלה: אבל אנחנו לא ניתן לשגרה הזאת להמשיך.

גאלב מג'אדלה: אני רוצה להיות עדין, לא בגלל שאני בכנסת, כי אני רוצה שהציבור בבית יראה בנו דוגמה אישית, כי אנחנו משודרים.

גאלב מג'אדלה: אם הייתי בדיון סגור, בפורום כזה מכובד, הייתי אולי מרשה לעצמי לומר קצת יותר.

גאלב מג'אדלה: אני בכל זאת שר המדע, התרבות והספורט.

זבולון אורלב: אתה יכול להיות ספורטיבי ולומר.

גאלב מג'אדלה: אני ספורטיבי מלידה.

גאלב מג'אדלה: הרבה חשבו שאני אניף את דגל הספורט והופתעו שאני מניף את דגל המדע.

גאלב מג'אדלה: זאת היתה הפתעה של קהיליית הספורט בישראל, שאני מלווה אותם יותר מ-32 שנה.

גאלב מג'אדלה: אתה יודע, אדוני היושב ראש, אין כמעט מוסד ספורט בישראל, ברמה הלאומית, שלא הייתי בו חבר, לפחות קדנציה אחת.

זבולון אורלב: גם באליצור רמלה?

אריה אלדד: גם בבית"ר ירושלים?

זבולון אורלב: בלאומי אדוני היושב ראש, בהנהלת הוועד האולימפי הישראלי, בהנהלת ההתאחדות לכדורגל, בהנהלת איגוד הכדורסל, בהנהלות האיגודים השונים שמספרם 34, ובהתאחדות לספורט בישראל, לפני שהתפרקה.

זבולון אורלב: בכל אלה הייתי, אדוני היושב ראש.

זבולון אורלב: עכשיו אני רוצה להיות עם המדענים.

זבולון אורלב: ואני אומר לך, השגרה הזאת לא תימשך.

זבולון אורלב: אני אומר את זה היום קצת במשנה תוקף אחרי השיחה בבוקר עם ראש הממשלה, אבל אמרתי זאת גם לפני שבוע ולפני שבועיים ולפני חודש לחברים שפגשתי, שחלקם נמצאים פה.

זבולון אורלב: אני שמח שאתה אומר את זה.

זבולון אורלב: המאזין שלנו, יורי, אומר 'עדיין לא הבנתי מה הדגש העיקרי במשרד.

זבולון אורלב: מההתרשמות שלי המדע מוזנח יחסית לתרבות וספורט, וחבל שזו המציאות'.

זבולון אורלב: אז אני שמח שאתה אומר את הדברים האלה.

זבולון אורלב: את זה הוא כתב לפני שהוא שמע אותך.

גאלב מג'אדלה: השגרה הזאת לא תימשך והקיצוץ לא יימשך והירידה בתקציבים לא תימשך, היא תיעצר ותעלה ותשתפר.

גאלב מג'אדלה: אין דרך אחרת.

גאלב מג'אדלה: אני אומר את זה כאן, בוועדת הכנסת, של המדע והטכנולוגיה, כדי שגם נקבל סעד ממך ומחברי הכנסת ובדיון על התקציב.

גאלב מג'אדלה: אני מאוד מעריך את האוצר, אדוני היושב ראש, אבל אני אמרתי להם את זה גם בוועדה, כשהיו באים אלינו, אנחנו לא עובדים אצלם, הם עובדים אצל החברה הישראלית ואצל נבחרי הציבור.

גאלב מג'אדלה: אם הם לא הפנימו את זה, אז יש להם בעיה, לא לנו.

גאלב מג'אדלה: גם לנו יש כלים, גם לנו יש דרכים, גם אנחנו יודעים לעשות מה שצריך לעשות,

גאלב מג'אדלה: אנחנו לא עובדים אצל האוצר.

גאלב מג'אדלה: האוצר צריך לעבוד אצלנו ולטובת החברה הישראלית.

גאלב מג'אדלה: ואם אנחנו טועים, שיבואו וישכנעו אותנו.

גאלב מג'אדלה: ואם אנחנו צודקים, אנחנו נדאג שזה יקבל ביטוי.

גאלב מג'אדלה: ביטוי, אדוני היושב ראש, זה מדיניות.

גאלב מג'אדלה: מדיניות זה תקציב.

גאלב מג'אדלה: אני שמח שאתה מגיע אלינו מסמאר.

גאלב מג'אדלה: את סמאר ייסדו חברים שלי מילדות.

גאלב מג'אדלה: אם אתה מכיר את המייסדים, אתה בוודאי יודע.

גאלב מג'אדלה: אנחנו, ברוח החשיבה שלנו, בעד פיתוח הנגב, לטובת כלל האזרחים שם, יהודים וערבים.

גאלב מג'אדלה: לגבי דבריו של דר' אגבריה, מאוניברסיטת בן גוריון.

גאלב מג'אדלה: אני מסכים איתך, אבל אנחנו צריכים לבדוק איך אנחנו יחד לוקחים אחריות ומסתכלים עם הפנים קדימה.

גאלב מג'אדלה: הממשלה וממשלות ישראל לדורותיהן לא עשו את המוטל עליהן כלפי אזרחי ישראל הערבים, הן לא מילאו את תפקידן.

גאלב מג'אדלה: האוכלוסייה הערבית היתה בשוליים ולא היתה בסדר יומה של הממשלה והממשלות של ישראל לדורותיה.

גאלב מג'אדלה: היום אנחנו רוצים יחד לשלב ידיים, כדי שנוביל למדיניות שיש בה שוויון לאזרחי ישראל הערבים.

גאלב מג'אדלה: אבל גם אנחנו צריכים לקחת אחריות, כדי לתרום את חלקנו.

גאלב מג'אדלה: לא נוכל לתבוע מאחרים אם לא נתבע קודם כל מעצמנו.

גאלב מג'אדלה: זה נכון שהממשלה אשמה בגדול במה שקורה, בפערים בחברה הישראלית, ביניהם הפער בין אזרחים יהודים לערבים, אבל גם אנחנו צריכים לקחת חלק בעניין ולהתקדם לכיוון הנכון.

גאלב מג'אדלה: בהמשך לדבריו של דר' יחיא, יש לנו שלושה מרכזי מחקר ופיתוח, במשולש, איפה שאתה נמצא, כפר קרע, בגליל, בשפרעם, ויש לנו חורא שהוא סגור פורמלית, מבחינתנו כמשרד, אבל פתוח מבחינת אנשים אחרים.

גאלב מג'אדלה: לא סגור בגללנו.

גאלב מג'אדלה: להיפך, הוא נפתח בגללנו, ואנחנו בשבוע הבא נפתח אותו.

גאלב מג'אדלה: בדיוק היום בשעה 14:00 מתקיים דיון איך פותחים את המחקר והפיתוח הבדווי בחורא ואיך משלבים ידיים, מדענים בדווים, שמספרם עולה על 31, עם מדענים באוניברסיטאות השונות, לטובת האוכלוסייה והסביבה.

גאלב מג'אדלה: אני מסכים איתך שהמחקר והפיתוח צריך להתמקד בקהילה, בטובת הקהילה והאוכלוסייה והסביבה שלה ולפעול למען הסביבה והקהילה.

גאלב מג'אדלה: אבל אנחנו לא נוכל לעשות את העבודה כאן מירושלים.

גאלב מג'אדלה: מישהו צריך לעשות את העבודה אצלכם והמישהו הזה, זה אתם.

גאלב מג'אדלה: ואתם, בשילוב ידיים איתנו, תוכלו להגיע להישגים.

גאלב מג'אדלה: יש לכם דלת פתוחה, יש מדיניות של העדפה מתקנת.

גאלב מג'אדלה: זו, אני אומר את זה באופן הכי ברור, מדיניות המשרד, ואני מצטער שבאתי למשרד שלו היתה בו העדפה מתקנת של קודמיי, היה לי הרבה יותר קל והרבה יותר טוב.

גאלב מג'אדלה: אבל אם אחרים לא יעשו את מה שצריך לעשות, אנחנו נעשה את זה.

גאלב מג'אדלה: מכובדי היושב ראש, הכרעה צריכה להתקבל, ובהסכמה.

גאלב מג'אדלה: לא השר צריך לקבל אותה, צריך לקבל אותה פורום המדענים המוסמך והנכון, כדי להתמקד בשלושה-ארבעה תחומים.

גאלב מג'אדלה: אם תרצה שניים, אני פתוח לכול.

גאלב מג'אדלה: אני מוכן לדחוף, לקדם כל הכרעה והסכמה שהיא לטובת החברה הישראלית, רק שיבואו ונתאסף ונעשה את זה בחודש הבא ונקבל החלטה.

גאלב מג'אדלה: אם לא קיבלו הכרעה עד עכשיו, לא מפני שמישהו לא זימן אותם, אלא מפני שהיה קל למדענים וטוב יותר למכונים האחרים והשונים לא לקבל החלטה, כדי שכל אחד יוכל לחשוב שהתחום שלו הוא התחום המוביל והרצוי והמושקע.

גאלב מג'אדלה: אבל אני בעד הכרעה.

גאלב מג'אדלה: אני 'נגד' 'תפסת מרובה – לא תפסת'.

גאלב מג'אדלה: אני בעד להתמקד בשניים-שלושה תחומים שהם לטובת החברה הישראלית, מצד אחד, ומצד שני, אנחנו יכולים להביא בשורה גם לעולם, שאלה יהיו תחומים בהם נוביל וגם נהיה דוגמה ומופת.

גאלב מג'אדלה: לגבי דבריו של פרופ' מנפרד גרין.

גאלב מג'אדלה: אני מקבל את הדברים שלך.

גאלב מג'אדלה: אנחנו מוכנים.

גאלב מג'אדלה: אנחנו מוכנים ללכת לעניין.

גאלב מג'אדלה: אני שמח שאתה מלווה את המחקר והפיתוח, אני רוצה שילוב ידיים בין האוניברסיטה לבין המחקר והפיתוח ברמה גבוהה יותר, וכדי שהדבר הזה יהיה מעשי, לטובת האוכלוסייה, כי ככה אנחנו מפתחים יחסי גומלין בין הקהילה לבין המדע, בין הקהילה לבין האוניברסיטה ואנחנו בעד.

גאלב מג'אדלה: אנחנו נשמח מאוד לתת את כל הסיוע הדרוש כדי שיחסי הגומלין האלה ילכו ויתפתחו.

גאלב מג'אדלה: לגבי גברתי, דר' זוהר גורי.

גאלב מג'אדלה: אני אגיד לך את האמת, נפגשתי עם רקנאטי.

גאלב מג'אדלה: יש להם מערכת מאוד חשובה בחיפה, את בטח מכירה אותה.

גאלב מג'אדלה: אנחנו נשקיע שם שווה כסף, לא כסף.

גאלב מג'אדלה: הוא היה אצלי עם יושב הראש שלו, מפקד חיל האוויר לשעבר, אליהו, ואני הודעתי לו במקום: אנחנו נממן כל ביקור וסדנאות של נוער שיבואו לשם, בשווה כסף ולא בכסף.

גאלב מג'אדלה: לא יקבלו מאיתנו תקציב, יקבלו מאיתנו שווה סדנאות.

גאלב מג'אדלה: יבואו לשם 20,000 בני נוער מכיתה י' עד י"ב, לקיים סדנאות שם, במערכת שלהם, אנחנו נעקוב ברישום, נתאם את הדברים, אנחנו נקדם תוכניות משותפות.

גאלב מג'אדלה: אין כסף פתוח, וזה אחד השינויים של המשרד שלנו, אנחנו יותר ניתן שווה כסף.

גאלב מג'אדלה: אני יכול לתת לך דוגמה.

גאלב מג'אדלה: המשרד שלנו מתקצב את יד בן גוריון.

גאלב מג'אדלה: אנחנו רוצים שיבואו לשם לסדנאות, בתיאום איתנו, בנושאים שהם במטרות יד בן גוריון וגם בהתאם לתפיסה ולמדיניות שלנו.

גאלב מג'אדלה: שווה כסף זה יהיה המטבע שאנחנו נדבר עליו.

גאלב מג'אדלה: אנחנו רוצים שהמערכות יקבלו מאיתנו שווה כסף בפעילות רחבה בקרב קהילות שלא מגיעות לשם.

גאלב מג'אדלה: קהילות מהגליל ומהנגב, מהפריפריה, מהשכבות החלשות, מעיירות ומישובים קטנים, שלא זוכים ולא יודעים להגיע למוסדות האלה.

גאלב מג'אדלה: אנחנו נסייע להם בשווה כסף תמורת הפעילות הזאת.

גאלב מג'אדלה: ידידי, חבר הכנסת אורלב, הדבר האחרון שרצית לדעת, לגבי גיבוש הפורום.

גאלב מג'אדלה: הפורום מגובש והפורום התחיל לעבוד ופרופסור טייכר עוד מעט תענה על זה ואנחנו נשמח לקבל כל המלצה שלך בעניין ונשלב את הידיים.

גאלב מג'אדלה: אולי בגלל שאני שר חדש וגם עשיתי תקדים היסטורי וגם אני מעריך את הכנסת, אולי ככה בניגוד למה שחושב האזרח הממוצע, אני אגיד לך יותר מזה: אנחנו מוכנים, כפי שאמרתי בהתחלה, שנעשה תרגיל ויהיה לנו צוות משותף.

גאלב מג'אדלה: מבלי לפגוע בעיקרון הפרדת הרשויות.

גאלב מג'אדלה: צוות משותף קבוע ייפגש אחת לחודש וחצי, לפי הדרישה, לפי הצורך.

גאלב מג'אדלה: נשלב גם את המדענים וגם את ראשי הפורום שצריכים להיות כאן ובוודאי המדענים הראשיים במשרדי הממשלה.

גאלב מג'אדלה: המדע הוא לא עסק פרטי של אף אחד, הוא לא טריטוריה של מישהו, הוא לא נחלתו של מישהו, הוא נחלתו של הציבור הרחב, של החברה הישראלית ועל זה אנחנו נילחם וניאבק, בכל הדרכים הלגיטימיות, על פי חוק וסדר.

גאלב מג'אדלה: אבל מי שחושב שאנחנו נישאר במעבדות ובמכוני המחקר עד שעות הלילה המאוחרות ולא יהיה לנו זמן גם לקנות נעלי ספורט וגם להתחיל להפגין ולהתהלך, ולעשות תהלוכות, טועה בהחלט.

גאלב מג'אדלה: אנשי התרבות, מהמוזיאונים ומהאמנות ומהבמה ומהאופרה, ואנשי הספורט, יבואו יחד עם המדענים ואנחנו נוביל את זה יחד, לטובת התרבות, המדע והספורט.

גאלב מג'אדלה: אין דרך אחרת.

גאלב מג'אדלה: זה הבית שלנו, כפי שאמרתי, זה האזרח שאנחנו נמצאים כאן למענו ובשבילו.

גאלב מג'אדלה: תשובה אחרונה למכובדי, חבר הכנסת אלדד.

גאלב מג'אדלה: אני מוכן לפעול בעניין הזה.

אריה אלדד: יש דרך פשוטה מאוד שאתה יכול לפעול בה.

זבולון אורלב: להחליף את חבר הכנסת אריה אלדד בחבר הכנסת אביגדור ליברמן.

גאלב מג'אדלה: אני רוצה לומר לך, אנחנו לא מתעסקים עם קיצוץ, בחודש האחרון אנחנו דנים רק בהגדלת התקציב.

גאלב מג'אדלה: קיצוץ זה לא בית ספרנו ואמרתי את זה הבוקר לראש הממשלה, באופן הכי ברור.

גאלב מג'אדלה: אנחנו מדברים על 400 מיליון שקלים תקציב לתחום המדע, במקום התקציב של היום שעומד על 110 מיליון.

גאלב מג'אדלה: אנחנו מדברים על תקנה מיוחדת למועצה הלאומית למחקר ופיתוח, סגורה, צבועה, שגודלה יהיה בהתאם להמלצות המועצה הלאומית למחקר ופיתוח והעומד בראשו, פרופסור אילן חת.

גאלב מג'אדלה: הם יביאו תוכנית עבודה, אנחנו נלך לפי תוכנית העבודה שלהם, שיש לה אומדנים תקציביים ואנחנו נלך לממשלה ונאמר, 'זה מה שאנחנו רוצים.

גאלב מג'אדלה: עם זה אנחנו רוצים לעבוד, זו הדרישה שלנו'.

גאלב מג'אדלה: אנחנו לא נתחיל ב-700 כדי להגיע ל-400.

גאלב מג'אדלה: אני אגיד להם מה הצרכים שלנו, על אמת.

גאלב מג'אדלה: זה לא נושא למיקוח ולא נושא למשא ומתן.

גאלב מג'אדלה: תחייך, תחייך.

אריה אלדד: לא, אני מחייך באופטימיות.

גאלב מג'אדלה: אנחנו לא במשא ומתן.

גאלב מג'אדלה: שיבואו המדענים של האוצר ויציגו בפנינו צרכים אחרים ואנחנו נתווכח על זה.

גאלב מג'אדלה: דיון אקדמי, מעשי, יישומי, כי אנחנו עובדים במדע יישומי.

גאלב מג'אדלה: זה לא נושא לוויכוח.

גאלב מג'אדלה: אלה דרישות החברה הישראלית בתחום המדע, כדי שתהיה לנו חברה שראוי יותר לחיות בה.

גאלב מג'אדלה: על זה אנחנו לא מתווכחים.

גאלב מג'אדלה: על העתיד שלנו ואיכות החיים שלנו – אנחנו לא מתווכחים.

גאלב מג'אדלה: אני יכול להתפשר.

גאלב מג'אדלה: אם יגידו לי, בוא נפרוש את זה לשנתיים, לשתי שנות תקציב, בסדר גודל כזה, בעדיפויות כאלה ואחרות, אני מוכן.

גאלב מג'אדלה: לא נתחיל את המשא ומתן עם האוצר עכשיו כאן, כי אחרת אנחנו נאבד מעמדת הכוח שלנו.

גאלב מג'אדלה: לא ניתן להם קצה חוט, להיפך.

גאלב מג'אדלה: זה תלוי לא רק בשר המדע, התרבות והספורט, פרופסור אלדד, זה תלוי בכנסת, בוועדות, בוועדת הכספים, בוועדת המדע והטכנולוגיה, זה תלוי בחברי הכנסת, זה תלוי במדענים, זה תלוי בקהילה כולה.

גאלב מג'אדלה: אני מצדי, כל אחד מכם יכול להיות שר המדע התרבות והספורט לצורך זה (שלא תהיינה אי הבנות, לא בכל הקשור לסמכויות של השר באופן שוטף).

אריה אלדד: השאלה אם תקרא למפלגתך שלא לתמוך בתקציב אם זה לא יהיה מה שכתוב בו.

גאלב מג'אדלה: פרופסור אלדד, אנחנו מכירים בערך 3 שנים.

גאלב מג'אדלה: אתה הספקת להכיר אותי.

גאלב מג'אדלה: כשאני אדרוש את זה ממך, אני קודם כל אדרוש את זה ממפלגתי.

אריה אלדד: התמיכה של המפלגה שלי מובטחת בעניין הזה.

גאלב מג'אדלה: יפה.

גאלב מג'אדלה: כשאני אומר את זה לחברי הכנסת, אני אומר כולל קודם כל מפלגתי, קודם כל הבית שלי.

גאלב מג'אדלה: אני קודם כל מתחיל בבית.

גאלב מג'אדלה: החוזק שלי והכוח שלי, שאני קודם כל דורש מעצמי, ממפלגתי, ואחר כך אני בא לתבוע אחריות מאחרים.

גאלב מג'אדלה: ואנחנו נעשה את זה.

גאלב מג'אדלה: אנחנו נעשה את זה, יחד, כי אין דרך אחרת.

גאלב מג'אדלה: אין לנו דרך אחרת.

גאלב מג'אדלה: הודעה קצרה: התחייבתי לפרופסור דן זסלבסקי, יושב ראש המועצה הלאומית למחקר ופיתוח היוצא, שאנחנו נקיים דיון כאן בכנסת, דיון ציבורי על המלצות המועצה ויהיה דיון ראוי, דיון טוב.

גאלב מג'אדלה: אני מאוד מודה לפרידה סופר, גברתי, שהסבה את תשומת לבי לעניין הזה.

גאלב מג'אדלה: ואנחנו עוד נזמין אתכם, אני מאמין שזה יהיה לקראת סוף יוני, כדי שנדון בהמלצות ובדוח.

זבולון אורלב: אני לא כל כך מבין, גב' פרידה סופר, הרי אין המלצות.

פרידה סופר: יש בדוח של המועצה.

זבולון אורלב: גב' פרידה סופר, כתוב בחוק שהמועצה הלאומית למחקר ופיתוח צריכה להגיש המלצות וכידוע לך התקיימו שתי ישיבות והתברר שהמועצה הלאומית למחקר ופיתוח נמצאת בחילוקי דעות ואין מסמך של המלצות.

זבולון אורלב: ועל כך יש לנו טענות.

פרידה סופר: המסמך הועבר לפרופסור אילן חת, ופרופסור אילן חת, בישיבת המליאה הקרובה, לאחר שהוא יתמנה, מתכוון להעביר את זה במליאה.

זבולון אורלב: אוקיי, בינתיים אנחנו עוסקים בביצה שלא נולדה.

זבולון אורלב: אם וכאשר תהיה הלידה בשעה טובה ומוצלחת, אינני יודע.

פרידה סופר: הדוח כבר מודפס.

זבולון אורלב: אינני יודע.

זבולון אורלב: אנחנו מחכים לדוח.

זבולון אורלב: יש לנו עניין גדול לגבי הדיווח והתקווה שלנו שחלק מהכהונה החדשה של שר, שסוף סוף יהיה דוח כמצוות החוק ואנחנו בוודאי, שכשיהיה דוח, נקיים בו דיון רציני.

פרידה סופר: זו המשימה הראשונה של פרופסור אילן חת.

זבולון אורלב: בהחלט.

נירה למאעי: אני מנציגות הדורות הבאים.

נירה למאעי: לאור מה שנאמר כאן עכשיו, ההערה שלי הופכת אולי להיות היפותטית, כי אני כן קיבלתי את טיוטת הדוח בזמנו, כשדנו בו בוועדה.

נירה למאעי: קודם כל, אין חולק שמשרד המדע אמון על קידום המסגרות של המדע.

נירה למאעי: אותו מחקר ופיתוח תשתיתיים, שאנחנו שומרים לדורות הבאים, שעל סמך אותו מחקר אנחנו מקדמים מחקרים נוספים יישומיים.

נירה למאעי: באופן היפותטי, אני כן ראיתי את ההמלצות הראשוניות של המועצה הלאומית למחקר ופיתוח והיו שם שני נושאים, אנרגיה ומים.

נירה למאעי: נניח שאכן היתה הסכמה ואנרגיה ומים היו המלצות של המועצה הלאומית שלנו למחקר ולפיתוח האזרחי (ודאי שלא, אני נותנת דוגמה שאולי לגביה אין מחלוקת יותר מדי).

נירה למאעי: השאלה היא כאן, ואנחנו יודעים שבמשרד התשתיות הלאומיות כבר כמה שנים יש המון טרוניות לגבי המחקר והפיתוח בעניין אנרגיה מתחדשת.

נירה למאעי: השאלה היא איפה משרד המדע בעצם קושר יד ביד עם משרד התשתיות, שאצלו בסופו של דבר מונחת השאלה כמה הוא משקיע במחקר ופיתוח בנושא אנרגיה.

נירה למאעי: כלומר, השאלה היא איפה הדברים האלה חוברים, גם אם המועצה הלאומית למחקר ופיתוח ממליצה על הדברים האלה, וכולם מסכימים שזה יעד לאומי.

גאלב מג'אדלה: התשובה היא פשוטה.

גאלב מג'אדלה: בהצעה שעלתה כאן ושמקובלת עלינו ושאנחנו גם מקדמים אותה בחודש האחרון, בתוך כל הדיונים, שהפורום של המדענים הראשיים במשרדי הממשלה חייב להתכנס לעתים קרובות ולדון בכל הנושאים האלה ולגבש גם מדיניות וגם המלצות וגם החלטות.

נירה למאעי: אדוני, למיטב ידיעתי, במשרד התשתיות, מאז שפרש פרופסור מיכאל בייט, לא מונה מדען ראשי.

נירה למאעי: זה מה שאני יודעת.

נירה למאעי: אני יודעת שיש ממלא מקום, לא מדען ראשי.

גאלב מג'אדלה: גברתי, נציגת הדורות הבאים, שאני מאוד מעריך מהשנתיים האחרונות שהכרנו, אני לא יכול לנהל משרד ממשלתי אחר.

גאלב מג'אדלה: אני נבחרתי ומוניתי כדי לנהל את משרד המדע, התרבות והספורט.

גאלב מג'אדלה: אני עושה את זה עם חבריי לעבודה, נדמה לי, בחודשיים וחצי האחרונים, לגאוות רבים ולהפתעת רבים לטובה.

גאלב מג'אדלה: אין לי סמכות ואין לי מנדט להתייחס ולומר דעה על משרד ממשלתי אחר, אני בהחלט מוכן לקיים שיחה בנושא הזה עם השר המופקד על העניין, השר בן אליעזר, ובהחלט אהיה מוכן גם להעביר אלייך את תוצאות השיחה.

זבולון אורלב: עליי לסכם.

זבולון אורלב: אני מאוד נהנה בוועדת המדע והטכנולוגיה, זה נותן הרבה נשמה וקואליציה עדיין לא לקחה ממני את הוועדה הזאת (הוועדה לביקורת המדינה).

גאלב מג'אדלה: זה גם תקדים שלא קורה בחיים הפרלמנטריים.

זבולון אורלב: נכון, עוד לא היה תקדים שאדם אחד ממלא תפקידים של שתי ועדות, וברוך ה' משתדלים לעשות את זה.

זבולון אורלב: עכשיו נציג הממשלה יגן עליי שלא ייקחו לי את הוועדה.

גאלב מג'אדלה: כל עוד יושב ראש הוועדה תומך בתפיסת העולם שלנו ובדרכנו, אנחנו נשמור עליו מכל משמר.

זבולון אורלב: התנאי הזה, אני לא בטוח שיתקיים.

זבולון אורלב: בענייני המדע אני מסכים שאין קואליציה ואופוזיציה, אם כי תפקידה של הכנסת הוא בהחלט לפקח על הרשות המבצעת ולוודא שאינטרסים לאומיים, שאין עליהם מחלוקת בנושא הזה, יקודמו כהלכה.

זבולון אורלב: אני רוצה, רבותיי, לסכם את הישיבה ולומר: 1.

זבולון אורלב: הוועדה רשמה לפניה את סקירת שר המדע, התרבות והספורט ועובדי המשרד, על תוכניות המשרד לקידום המדע, הטכנולוגיה, המחקר והפיתוח.

זבולון אורלב: 2.

זבולון אורלב: הוועדה חוזרת וקובעת כי קידום המדע, הטכנולוגיה, המחקר והפיתוח, חיוניים להבטחת חוסנה של המדינה, איתנות כלכלתה ורווחת תושביה.

זבולון אורלב: אשר על כן חוזרת הוועדה על דרישתה מהממשלה להעמיד את נושא המדע, הטכנולוגיה, המחקר והפיתוח, במקום גבוה בסדר העדיפות הלאומי.

זבולון אורלב: 3.

זבולון אורלב: על הממשלה לקבוע תוכנית רב שנתית שתגדיל את המשאבים הממשלתיים בתחומים אלה, באופן שיבטיח את השגת היעדים שציינו.

זבולון אורלב: 4.

זבולון אורלב: הוועדה ממליצה לקבוע שניים עד שלושה תחומי מדע עיקריים, בהם יושקעו המשאבים העיקריים, על מנת שהם יהיו התחומים בהם תצטיין מדינת ישראל והם יהוו את האבן השואבת לכל מדעני העולם.

זבולון אורלב: 5.

זבולון אורלב: הוועדה קוראת למנהיגות המדעית והטכנולוגית, ולא בפעם הראשונה, להתארגן כדי להיות מעורבים, כדי להתערב בהחלטות הממשלה, כדי להבטיח את מעמד המדע, הטכנולוגיה, המחקר והפיתוח, כדי להעמיד את המשאבים הדרושים להשגת היעדים שאנחנו מציינים היום בדיון הזה.

זבולון אורלב: אני רוצה לאחל לשר הצלחה רבה ותודה רבה.

זבולון אורלב: הישיבה נעולה.